钦定古今图书集成/明伦汇编/官常典/第103卷 > 《宋宗室及诸王传论上》南史
## 钦定古今图书集成/明伦汇编/官常典/第103卷 > 《宋宗室及诸王传论上》南史

自古帝王之兴，虽系之于历数，至于经启多难，莫不
兼藉亲贤，当于馀祅内侮，荀桓交逼，荆楚之势，同于
累卵。如使上略未尽，一算或遗，则得丧之机，未可知
也。烈武王揽群才，扬盛策，一举而扫勍寇，盖亦人谋
之致乎。长沙虽位列台鼎，不受本根之寄，迹其行事，
有以知武皇之则哲。庐陵以帝子之重，兼高明之姿，
衅迹未彰，祸生忌克，痛矣！夫天伦犹子，分形共气，亲
爱之道，人理斯同；富贵之情，其义则舛。善乎庞公之
言，比之周公、管、蔡，若处茅屋之内，宜无放杀之酷。观
夫彭城南郡其然乎？江夏地居爱子，位当上相，大明
之世，亲礼冠朝，屈体降身，归于卑下，使两朝暴主，永
无猜色。历载逾十，以尊戚自保。及在永光，幼主南面，
公旦之重，属有所归。自谓践冰之虑已除，泰山之安
可恃，曾未云几，而磔体分肌。古人以隐微致诫，斯为
笃矣。衡阳晚存酒德，何先后之云殊？其将存覆车之
鉴。不然，何以致于是也。